text: Martorell aprova les ordenances fiscals de 2022 – La Bústia
  Per Redacció / La Bústia 29 d'octubre de 2021 a les 12:00 0 260 Visites
  Destaquen les noves bonificacions a l'IBI i a l'ICIO
  Les ordenances fiscals de 2022 de Martorell inclouran noves bonificacions a l'IBI i a l'ICIO, com a principals novetats. Han estat aprovades en el ple d'octubre.
  Gaudiran de bonificacions tots els contribuents que instal·lin sistemes d'aprofitament tèrmic o elèctric de l'energia provinent del sol per autoconsum. S'aplicarà durant els primers cinc anys de forma gradual: des del 50% fins al 10%.
  En l'impost sobre construccions instal·lacions i obres (ICIO) la bonificació serà del 90% en obres destinades a la instal·lació d'ascensors i aparells elevadors o de 95% a en aquelles d'especial interès o utilitat municipal.
  El regidor d'Hisenda, Economia, Organització i Règim Interior, Lluís Amat, ha explicat que també hi haurà una bonificació del 95% "per les construccions, instal·lacions o obres en habitatges que incorporin sistemes per l'aprofitament tèrmic o elèctric de l'energia solar per a autoconsum". A més, ha destacat que "s'aplicarà un 30% per a obres de construcció d'habitatges de protecció oficial".
  Lluís Tomàs, del PSC, ha suggerit "anar més enllà en la bonificació del 30% per a la construcció d'habitatges de protecció oficial i, amb la intenció de primar-ho entre els constructors com a bona pràctica, augmentar-la amb un 40%". Amat ha resposta que és impossible per la dificultat de quadrar pressupostos ja perfilats.
  Xavier Sáez, de Movem, ha destacat "l'aposta per impuls d'energies renovables en les ordenances fiscals que hem proposat des del nostre grup" i ha remarcat que "hem de seguir apostant per convertir energia elèctrica en energia neta".
  Víctor de León, d'ERC, ha exposat de si es faria "alguna campanya informativa de la bonificació per la importància que té de cara a la transició energètica i contra el canvi climàtic". Amat ha respost que sí.
  Juan José Pérez, de Cs, ha recordat haver fet la petició d'ampliar i aplicar bonificacions a l'IBI sobre instal·lacions de plaques solars d'autoconsum i ha reconegut que "no és la quantitat que demanàvem, però entenem que és un pas positiu".
  Les ordenances han estat aprovades amb el vot favorable de JxM, PSC, ERC i Cs i Movem.
  Aproven una Declaració Institucional de Suport a La Palma
  Les cinc forces del consistori han impulsat una Declaració Institucional de Suport i Solidaritat amb La Palma, centrant-se en la voluntat que des de Martorell es doni suport econòmic i/o col·laboratiu a la gent que ha patit i ha perdut la seva llar. D'aquesta manera, es posen a disposició del Cabildo Insular i de la resta d'administracions implicades.